钦定古今图书集成/明伦汇编/官常典/第611卷 > 龚遂
## 钦定古今图书集成/明伦汇编/官常典/第611卷 > 龚遂

按《汉书循吏传》：“遂字少卿，山阳南平阳人也。以明经
为官，至昌邑郎中令，事王贺，贺动作多不正。遂为人
忠厚刚毅，有大节，内谏争于王，外责傅相，引经义，陈
祸福，至于涕泣蹇蹇无已。面刺王过，王至掩耳起走，
曰：‘郎中令善愧人’。及国中皆畏惮焉。王即位二十七
日，卒以淫乱废。昌邑群臣坐陷王于恶不道，皆诛死”
者二百馀人，唯遂与中尉王阳以数谏争，得减死，髡
为城旦。宣帝即位久之，渤海左右郡岁饥，盗贼并起，
二千石不能擒制。上选能治者，丞相御史举遂可用，
上以为渤海太守。时遂年七十馀，召见，形貌短小，宣
帝望见不副所闻，心内轻焉，谓遂曰：“渤海废乱，朕甚
忧之，君欲何以息其盗贼，以称朕意？”遂对曰：“海濒遐
远，不霑圣化，其民困于饥寒，而吏不恤，故使陛下赤
子盗弄陛下之兵于潢池中耳。今欲使臣胜之邪，将
安之也？”上闻遂对，甚悦，答曰：“选用贤良，固欲安之也。”
遂曰：“臣闻治乱民，犹治乱绳，不可急也，唯缓之，然后
可治。臣愿丞相御史且无拘臣以文法，得一切便宜
从事。”上许焉，加赐黄金，赠遣乘传。至渤海界，郡闻新
太守至，发兵以迎，遂皆遣还。移书敕属县，悉罢逐捕
盗贼，“吏诸持鉏钩田器者，皆为良民，吏毋得问，持兵
者乃为盗贼。”遂单车独行至府，郡中翕然，盗贼亦皆
罢。渤海又多劫略相随，闻遂教令即时解散，弃其兵
弩而持钩鉏，盗贼于是悉平，民安土乐业。遂乃开仓
廪，假贫民，选用良吏，尉安收养焉。遂见齐俗奢侈，好
末技，不田作，迺躬率以俭约，劝民务农桑，令口种一
树榆、百本䪥、五十本葱、一畦韭，家二母彘、五鸡。民有
带持刀剑者，使卖剑买牛，卖刀买犊，曰：“何为带牛佩
犊？”春夏不得不趋田亩，秋冬课收敛，益畜果实菱芡。
劳来循行郡中，皆有畜积，吏民皆富实，狱讼止息。数
年，上遣使者征遂，议曹王生愿从。功曹以为王生素
嗜酒，亡节度，不可使，遂不忍逆从至京师。王生日饮
酒，不视太守。会遂引入宫，王生醉，从后呼曰：“明府且
止，愿有所白。”遂还，问其故，王生曰：“天子即问君何以
治渤海，君不可有所陈对。宜曰‘皆圣主之德，非小臣
之力也’。”遂受其言。既至前，上果问以治状，遂对如王
生言。天子说其有让，笑曰：“君安得长者之言而称之？”
遂因前曰：“臣非知此，乃臣议曹教戒臣也。”上以遂年
老不任公卿，拜为水衡都尉。议曹王生为水衡丞以
褒显。遂云水衡典上林禁苑，共张官馆，为宗庙取牲，
官职亲卜。上甚重之，以官寿卒。